SKRIFTLIG FORESPØRGSEL E-1328/02

af Werner Langen (PPE-DE) til Kommissionen

(8. maj 2002)

Om: Omregning af jerseykøer til storkreaturenheder

En mælkekvægproducent med en ren jerseybestand, som driver en bedrift i Hunsrück udelukkende med græsarealer, har klaget over, at jerseykøer, selv om den levende vægt kun udgør maksimalt 400 kg, bliver omregnet til en storkreaturenhed. Han anfører, at foderforbruget er væsentligt lavere end for andre kvægracer.

Ved omregning af heste til storkreaturenheder har man længe taget hensyn til dyrenes forskellige vægt.

1. Er Kommissionen bekendt med dette problem?

2. Har Kommissionen et forslag til en mere hensigtsmæssig omregning?

3. Er der andre områder, f.eks. fjerkræsektoren, hvor omregningsfaktoren bør tages op til revision?

Svar afgivet på Kommissionens vegne af Franz Fischler

(14. juni 2002)

1. Kommissionen har ikke kendskab til den særlige situation, som det ærede medlem henviser til. Den er dog klar dog, at denne situation står i relation til begrebet storkreaturenhed, der normalt anvendes i forbindelse med visse fælles markedsordninger og støtten til udvikling af landdistrikterne.

Begrebet storkreaturenhed benyttes i forbindelse med den fælles markedsordning for oksekød, der er fastsat i Rådets forordning (EF) nr. 1254/1999 af 17. maj 1999(1), med henblik på anvendelse af reglerne for direkte betalinger.

I en situation med stigende intensivering af oksekødsproduktionen bruges begrebet storkreaturenhed nemlig til at begrænse præmierne for opdræt, idet der tages hensyn til hver bedrifts foderkapacitet i forhold til det antal og de arter dyr, der holdes dér.

I forordning (EF) nr. 1254/1999 er der fastsat præmier til producenterne, bl.a. en særlig præmie for handyr, en præmie for opretholdelse af ammekobesætninger samt en præmie for ekstensivering. Disse præmier udbetales mod, at landmændene overholder en grænse for kvægholdet på bedriften benævnt belægningsgrad, udtrykt i antal storkreaturenheder i forhold til det foderareal på bedriften, der er udlagt til foder til de dyr, der holdes dér.

Anvendelsen af belægningsgraden begrænser det antal dyr, som den særlige præmie og ammekopræmien (1,9 storkreaturenhed i 2002 og 1,8 storkreaturenhed i 2003) kan udbetales for. Overholdelse af belægningsgraden er desuden en betingelse for udbetaling af ekstensiveringspræmien til den producent, der modtager den ene af de to ovennævnte præmier eller dem begge (1,4 storkreaturenhed).

Ved fastlæggelsen af belægningsgraden, der anvendes med henblik på udbetaling af den særlige præmie og ammekopræmien, tages der hensyn til de handyr, ammekøer og kvier, får og/eller geder, som der er indgivet præmieansøgninger for, og eventuelt de malkekøer, der er nødvendige for at producere den referencemængde mælk, der er tildelt producenten.

Ved fastlæggelsen af belægningsgraden med henblik på udbetaling af ekstensiveringspræmien tages der hensyn til antallet af handyr, køer og kvier på bedriften i det pågældende kalenderår samt de får og/eller geder, som der er indgivet præmieansøgninger for for det samme kalenderår.

Dyrene opregnes til antal storkreaturenheder ved hjælp af en omregningstabel i forordningen, ifølge hvilken malkekøer multipliceres med værdien 1,0 storkreaturenhed uanset dyrets race, alder eller vægt.

I forordning (EF) nr. 1254/1999 er det desuden fastsat, at visse supplerende betalinger, som medlemsstaterne foretager pr. kreatur, kun er tilladt, hvis landmændene overholder særlige krav til belægningsgrad, som medlemsstaterne fastsætter.

Det skal bemærkes, at heste, der ikke er omfattet af nogen fælles markedsordning, ikke tages i betragtning i denne forbindelse.

I forbindelse med støtte til udvikling af landdistrikterne fra Den europæiske Udviklings- og Garantifond for Landbruget (EUGFL) som fastsat i Rådets forordning (EF) nr. 1257/1999 benyttes begrebet storkreaturenhed i foranstaltningerne til støtte i ugunstigt stillede områder og områder med miljøhandikap samt i miljøbeskyttelse i landbruget for at støtte landmænd, der forpligter sig til miljøforanstaltninger i mindst fem år.

Belægningsgraden defineres i dette tilfælde under hensyntagen til det samlede antal dyr, der græsser på bedriften. Dyrene omregnes til storkreaturenheder ved hjælp af en omregningstabel, hvis specifikationer svarer til dem, der er fastsat i omregningstabellen for oksekød (ko: 1,0 storkreaturenhed) og indbefatter desuden heste (heste over seks måneder gamle uanset vægt: 1,0 storkreaturenhed).

Begrebet storkreaturenhed kan også anvendes i fremtiden i forbindelse med den fælles markedsordning for fåre- og gedekød. I Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(2) gives der medlemsstaterne mulighed for at yde et supplement til moderfårs- eller gedepræmien, eventuelt med krav til belægningsgrad, som medlemsstaten fastlægger ud fra de lokale forhold.

2. På nuværende tidspunkt påtænker Kommissionen ikke at indføre en anden beregningsmåde end den nuværende i de punkt 1 opregnede tilfælde.

3. Begrebet storkreaturenhed findes ikke i nogen anden fælles markedsordning i kødsektoren.

(1) EFT L 160 af 26.6.1999.

(2) EFT L 341 af 22.12.2001.